**Liikenne- ja viestintäministeriö**

kirjaamo@lvm.fi

**Asia: Valtioneuvoston asetusluonnos televisio- ja radiotoiminnasta annetun valtioneuvoston asetuksen muuttamisesta sekä liikenne- ja viestintäministeriön päätös ääni- ja tekstityspalvelun liittämisestä ohjelmistoluvan haltijan ohjelmistoihin**

**Viite: Lausuntopyyntö LVM/9/03/2018**

MTV Oy kiittää mahdollisuudesta lausua valtioneuvoston asetusluonnoksesta televisio- ja radiotoiminnasta annetun valtioneuvoston asetuksen muuttamisesta, sekä liikenne- ja viestintäministeriön päätöksestä ääni- ja tekstityspalvelun liittämisestä ohjelmistoluvan haltijan ohjelmistoihin.

Liikenne- ja viestintäministeriön päätös ääni- ja tekstityspalveluiden liittämisestä ohjelmistoihin koskee MTV Oy:n kanavaa MTV3.

MTV Oy:llä on voimassa oleva yleisen edun kanavan toimilupa ja on näin ollen sähköisistä palveluista annetun lain 26§:n mukaan velvoitettu noudattamaan samaisen lain 211§:n vaatimuksia ääni- ja tekstityspalveluiden osalta. MTV Oy voi sen vuoksi hyväksyä, että päätös koskee sen MTV3-kanavaa.

Hallitus on hallituksen esityksessä HE 82/2017 vp eduskunnalle laiksi tietoyhteiskuntakaaren muuttamisesta esittänyt, että yleisen edun kanavien tekstityskiintiö olisi jatkossakin 50 %. MTV3-kanava on vuodesta 2011 valtioneuvoston ja sen säädetyn asetuksen nojalla asteittain lisännyt kanaviensa ääni- ja tekstityspalvelua ja on vuosittain noudattanut sille asetettua kiintiötä. Tämän vuoksi MTV Oy kannatti hallituksen esitystä, vaikka olemmekin vakaasti sitä mieltä että tällainen palvelu on osa julkisen palvelun tehtävää suomalaisille katsojille. Mielestämme tällaisia velvoitteita ei tulisi asettaa kaupalliselle yhtiölle. Tekstityspalvelu ja lähettäminen jakeluverkoissa maksaa useita satoja tuhansia euroja vuodessa. Olemme sen vuoksi esittäneet, että tekstitykseen tulisi saada tukea valtion televisio- ja radiorahastosta.

Eduskunta on vastauksessaan EV 144/2017vp lakiin sähköisistä palveluista nostanut hallituksen esitettyä kiintiötä 50 %:stä korkeampaan 75 %:iin. Eduskunta tarkensi myös lakia siten, ettei tekstityspalveluita tarvitse liittää suorana lähetyksenä lähetettäviin musiikkiesityksiin ja urheiluohjelmiin.

MTV Oy vastustaa Eduskunnan päätöstä kiintiön nostamisesta. On erittäin harmillista, että Eduskunta päätti nostaa kaupallisten kanavien kiintiötä, ilman mitään keskustelua alan kanssa. Kiintiön nostaminen asettaa MTV Oy:n erittäin hankalaan tilanteeseen, koska suuri osa meidän kotimaisista sisällöistä ovat suoria, eikä niitä voi kustannustehokkaasti tekstittää. Tämä asettaa myös MTV3-kanavalle kohtuuttomia uusia kustannuksia, joita emme pysty rahoittamaan markkinalta. Liikenne- ja viestintäministeriön muiston mukaan arvioitu lisäkustannusvaikutus toimijaa kohtaan on noin 300.000 euroa vuosittain.

MTV Oy:n ehdotus

Asetuksen 12§:n mukaan julkisen palvelun ohjelmistoon kuuluvien suorien lähetysten osalta tekstityspalvelu voidaan toimittaa uusintalähetyksen yhteydessä. Mielestämme tällaisen joustavuuden ei tulisi hyödyttää vain julkista palvelua, vaan myös yleisen edun kanavia, joilla on lain edellyttämiä julkisen palvelun mukaisia velvoitteita. Sen vuoksi MTV Oy esittää seuraavaa muutosta asetuksen 12 §:ään:

”*Julkisen palvelun* ***ja yleisen edun kanavan*** *ohjelmistoon kuuluvien suorien lähetysten osalta tekstityspalvelu voidaan toimittaa uusintalähetyksen yhteydessä. …”*

Helpoin ja kustannustehokkain tapa uusintalähetyksille on nykyään esittää ohjelmat MTV:n mainosrahoitteisessa tilausvideopalvelussa Katsomossa. Näin ollen esitämme myös, että yleisen edun kanavien tekstitetyt uusintalähetykset voidaan lähettää yhtiön tilausvideopalvelussa ja että nämä ohjelmat luetaan osaksi yleisen edun kanavien tekstityskiintiötä.

Petra Wikström

MTV Oy

Yhteiskuntasuhdejohtaja

|  |
| --- |
|  |